b'\n_START_ARTICLE_\nGrundlovskomiteen 2003 vedr. Irak-krigen\n_START_SECTION_\nHistorie\n_START_PARAGRAPH_\nDa danske styrker i marts 2003 deltog i invasionen af Irak, opstod der diskussion om hvorvidt en krig som denne var i strid med den danske grundlov. En gruppe p\xc3\xa5 24 personer anlagde i 2005 sag mod statsminister Anders Fogh Rasmussen, for at f\xc3\xa5 rettens bed\xc3\xb8mmelse af, om den danske Grundlov giver mulighed for en krig som denne, eller \xe2\x80\x93 sags\xc3\xb8gernes p\xc3\xa5stand \xe2\x80\x93 kun tillader brug af milit\xc3\xa6re magtmidler mod en anden suver\xc3\xa6n stat som forsvar mod angreb p\xc3\xa5 riget, eller som sanktion efter en beslutning i FN. Senere meldte yderligere to sags\xc3\xb8gere sig, Kirsten og Johan Kirkmand, for\xc3\xa6ldrene til den i Irak dr\xc3\xa6bte danske soldat Bjarke Kirkmand. Grundlovskomiteen 2003 vedr. Irak-krigen blev dannet for at st\xc3\xb8tte sags\xc3\xb8gerne, samt skabe oplysning og debat om retssagen.\n_START_SECTION_\nAktiviteter\n_START_PARAGRAPH_\nGK2003 har arrangeret flere store h\xc3\xb8ringer og konferencer om retsgrundlaget for krigen, om de to relevante paragraffer for retssagen (\xc2\xa7 19.2 og 20) og om Grundlovens betydning for landets demokrati og borgernes retsstilling. Endvidere har GK2003 gennem sit oplysningsarbejde f\xc3\xa5et tilslutning fra n\xc3\xa6sten 4.000 st\xc3\xb8ttesags\xc3\xb8gere (biintervenienter) til retssagen.\n_START_SECTION_\nRetssagen\n_START_PARAGRAPH_\nRetssagen blev indledt i 2005. Statens advokat, Kammeradvokaten, p\xc3\xa5stod imidlertid sagen afvist, idet det blev gjort g\xc3\xa6ldende, at sags\xc3\xb8gerne ikke havde retlig interesse i sagens afg\xc3\xb8relse. Den 11. april 2007 afsagde \xc3\x98stre Landsret dom til fordel for statsministeren. Landsretten mente hverken at de 26 sags\xc3\xb8gere havde en st\xc3\xb8rre retlig interesse end alle andre borgere i landet, eller at deres interesse var konkret, aktuel eller personlig nok til at give s\xc3\xb8gsm\xc3\xa5lskompetence. Denne dom blev i juni 2007 anket til H\xc3\xb8jesteret, der den 17. marts 2010 stadf\xc3\xa6stede dommen.\n_START_SECTION_\nDe 25 sags\xc3\xb8gere\n_START_PARAGRAPH_\nAsger Baunsbak-Jensen, Niels Behrendt, Nils Bredsdorff, Eline Feldman, Nicolas E. Fischer, Anne Regitze Frisenette, John Goodwin, Gretelise Holm, Frank Johannesen, Helle J\xc3\xb8rgensen, Johan Kirkmand, Kate Klokkerholm, Peter Kofod, Kai Lemberg, Sandra Lucas, Georg Metz, Lis M\xc3\xb8ller, Kalle Nielsen, Ulla Sandb\xc3\xa6k, Niels Stephensen, Frederik S\xc3\xb8lberg, Bent S\xc3\xb8rensen, J\xc3\xb8rgen Vogelius, Ole Vilumsen og J\xc3\xb8rgen Witte.\n_START_SECTION_\nBestyrelsen pr. marts 2009\n_START_PARAGRAPH_\nBirgitte Albrechtsen (formand), Laurent Tellier, Uffe Geertsen, Peter Kofoed, Dorthe Mule, Stephen Egede Glahn og J\xc3\xb8rgen Vogelius. Ved generalforsamlingen i marts 2010 blev det besluttet at nedl\xc3\xa6gge foreningen efter H\xc3\xb8jesterets dom om, at sags\xc3\xb8gerne ikke havde s\xc3\xb8gsm\xc3\xa5lskompetence.'